Virallinen lehti nro C 142 , 21/05/1999 s. 0009



KIRJALLINEN KYSYMYS E-2200/98 esittäjä(t): Jesús Cabezón Alonso (PSE) komissiolle (14. heinäkuuta 1998) Aihe: Asiasta C-106/96 annetun tuomion vaikutukset Kumoaako komission mielestä Euroopan yhteisöjen tuomioistuimen 12. toukokuuta 1998 antama tuomio (asia C-106/96) seuraavat Euroopan unionin yhteisrahoittamat hankkeet: - kansalaisjärjestöjen toteuttamat kehitysmaiden hyväksi tehtävät toimet, - yhteisön osallistuminen henkilömiinoja vastustavin toimiin, - demokratiaa ja ihmisoikeuksien suojelua koskeva eurooppalainen aloite? Mikäli pitää paikkansa, että näille hankkeille aiheutuu kielteisiä seurauksia, mitä komissio aikoo tehdä seurausten korvaamiseksi tai korjaamiseksi? Komission jäsenen Erkki Liikasenkomission puolesta antama vastaus (26. lokakuuta 1998) Komissio on ryhtynyt varotoimiin Euroopan yhteisöjen tuomioistuimen tuomion johdosta, jossa todetaan, että yhteisön varoja voidaan käyttää muihin kuin merkitykseltään vähäisiin toimiin vain, jos varojen käyttö perustuu aiemmin annettuun johdetun oikeuden säädökseen. Unionilainsäädännön toimeenpanon valvojana komissio ei voinut olla huomioimatta yhteisöjen tuomioistuimen tuomiota. Talousarvion toteuttamisesta vastaavana viranomaisena komissio on siis käynnistänyt perusteelliset tutkimukset, jotka kohdistuvat kaikkiin vuoden 1998 talousarvioon kirjattuihin budjettikohtiin, jotka nähtävästi ovat vailla oikeusperustaa. Tarkoituksena on selvittää, voiko komissio jatkaa budjettikohtien toimeenpanoa taaten samalla oikeusvarmuuden. Selvitystyö on nyt saatu päätökseen, ja tulokset ovat arvoisan parlamentinjäsenen mainitsemien alojen osalta seuraavat. Neuvosto antoi 17. heinäkuuta 1998 perusasetukset budjettikohtaa B7-800"Yhteisön osallistuminen valtiosta riippumattomien järjestöjen kehitysmaiden hyväksi toteuttamiin toimiin"(1) ja momenttia B7-643"Hajautettu yhteistyö kehitysmaissa" varten, joten niiden toteuttamista voidaan taas jatkaa. Momentin B7-661"Yhteisön osallistuminen jalkaväkimiinoja koskevaan toimintaan" osalta komissio katsoo, että suuri osa tämän alan toimista voidaan toteuttaa erityisasetusten perusteella, eli kehitysmaissa toteutettavista kunnostus- ja jälleenrakennustoimista, humanitaarisesta avusta tai siirtymään joutuneiden väestöryhmien avustamista Aasian ja Latinalaisen Amerikan kehitysmaissa koskevista toimista annetun asetuksen perusteella. Tämän lisäksi 17. heinäkuuta järjestetyssä talousarvioasioita käsittelevän neuvoston kokouksessa saatiin aikaan erityissopimus, jonka mukaisesti kaikkien ihmisoikeuksia ja demokratiaa koskevien toimien rahoittamista voidaan jatkaa vuonna 1998, momentista B7-702"Ihmisoikeudet ja kansanvalta kehitysmaissa" rahoitettavat toimet mukaan luettuina. Tämän sopimuksen myötä arvoisan parlamentinjäsenen mainitsemia toimia on voitu jatkaa vuoden 1998 talousarvion toteuttamisessa tapahtuneen väliaikaisen keskeytyksen jälkeen. Parlamentti, neuvosto ja komissio hyväksyivät niin ikään 17. heinäkuuta 1998 järjestetyssä talousarvioasioita käsittelevän neuvoston kokouksessa yleissopimuksen, jonka avulla talousarvion toteuttamiseen liittyvät oikeusperustojen ongelmat voidaan ratkaista. Kyseisen sopimuksen ansiosta nykyiseen tilanteeseen johtaneet näkökantaerot pystytään tulevaisuudessa välttämään. (1) EYVL L 213, 30.7.1998.